Бахъсэндэсхэр къыхожаныкI
ЩIыпIэ самоуправленэм и махуэр щагъэлъапIэм ирихьэлIэу муниципальнэ лэжьакIуэхэм я республикэ спартакиадэ ирагъэкIуэкIащ.
Спорт зэхьэзэхуэхэр къызэрагъэпэщащ футбол цIыкIумкIэ, стIолыщхьэ теннисымкIэ, шахматымкIэ, топ дзынымкIэ, метри 100, 400, 800 гъуэгуанэхэр къэжынымкIэ, кIапсэкIэ зэпекъунымкIэ. Я зэфIэкIрэ я къарурэ ягъэлъэгъуащ Къэбэрдей-Балъкъэрым и муниципалитет псоми.
Бахъсэн куейм и спорт комитетым республикэ зэхьэзэхуэхэм махуитIкIэ япэ иту район спартакиадэ иригъэкIуэкIащ. Абы щытекIуахэр мы зэпеуэм игъэкIуащ. ЩIыпIэ администрацэмрэ къадэщIхэмрэ я щIэгъэкъуэну, куейм и командэ къыхэхам хэтхэм зэфIэкI хъарзынэ къагъэлъэгъуащ икIи ехъулIэныгъэхэр зыIэрагъэхьащ.
Район администрацэм и псэупIэ-коммунальнэ хозяйствэм и лэжьакIуэ ныбжьыщIэ Мыд Зухра топ дзынымкIэ пщащэхэм я деж бжьыпэр щиубыдащ.
ШахматымкIэ зэпеуэм хэтащ Кыщпэк къуажэ администрацэм и унафэщI Бэч Аликрэ абы и лэжьэгъу Пэнжокъуэ Хьэжбийрэ. Ахэр зыхэта гупым командэ зэпеуэм ещанэ увыпIэр къыщихьащ.
ДжэгукIэ дахэ ягъэлъэгъуащ футбол цIыкIумкIэ командэ къыхэхам. Абы хэтащ IэщIагъэлI ныбжьыщIэхэр, лэжьакIуэ нэхъыжьхэр. Зэхьэзэхуэ гуащIэм бахъсэндэсхэм ещанэ увыпIэр щызыIэрагъэхьащ.
КIапсэкIэ зэпекъунымкIи Бахъсэн куейм и спортсменхэр къахэжаныкIащ. Абыхэм япэ увыпIэр яубыдащ.
Алокъуэ Аринэ,
Бахъсэн муниципальнэ куейм и щIыпIэ администрацэм
и пресс-IуэхущIапIэ.
